Vince Carter

Vincent Lamar Carter (sündinud 26. jaanuaril 1977) on Ameerika Ühendriikide endine elukutseline korvpallur, kes mängis korvpalliliigas NBA rekordiliselt 22 hooaega, sealhulgas ainsa mängijana neljal kümnendil. NBA läbi aegade parimate pealtpanijate sekka arvatud Carter tuli USA koondisega 2000. aastal olümpiavõitjaks.
Keskkool.
Vince Carter sündis Daytona Beachil Florida osariigis. Noorena mängis ta Mainlandi keskkooli võistkonnas. Pärast keskkooli mängis Carter kolm aastat Põhja-Carolina ülikooli meeskonnas. Ülikooli ajal olid Carteri keskmised näitajad 15,6 punkti ja 5,1 lauapalli mängus. 1995. aastal sai Carterist ülikooli teine sportlane, kellele avati avalik veebileht; see on siiani avatud ().
NBA karjäär.
Toronto Raptors.
Carteri valiti 1998. aasta NBA "draft"ist viiendana Golden State Warriorsi, kuid vahetati Antawn Jamisoni vastu edasi Toronto Raptorsisse. Kiiresti peatreeneri poolehoiu pälvinud ja end Raptorsi algrivistusse murdnud Carter valiti debüüthooajal NBA parimaks uustulnukaks. Juba 2000. aastal osales Carter NBA tähtede mängu pealtpanekuvõistlusel, mille efektsete sooritustega ka võitis.
Kahel esimesel aastal mängis Carter koos oma nõo ja NBA superstaari Tracy McGradyga. Suuresti just nemad aitasid Toronto meeskonnal jõuda 2000. aasta väljalangemismängudele, kus kaotati seeria 0 : 3 New York Knicksile.
Hooajal 2000/01 karjääri parimad 27,6 punkti mängus toonud Carter pikendas 2001. aastal Torontoga lepingut.
2003. aastal andis Carter oma NBA tähtede mängu algviisikukoha legendaarsele Michael Jordanile, kes osales tol aastal oma viimases NBA tähtede mängus.
2004. aasta detsembris vahetati Carter Alonzo Mourningu vastu New Jersey Netsis.
New Jersey Nets.
15. aprillil 2005 naasis Netsi rivistusse kuulunud Carter esmakordselt Torontosse, kus vikas kohalike fännide pahameele kiuste 39 punkti ja viis Netsi 101 : 90 võidule. 2005. aasta väljalangemismängudes saadi kohe esimeses ringis lüüa Miami Heati käest. Carteri näitajad selles seerias olid 26,8 punkti, 8,5 lauapalli ja 5,8 tulemuslikku söötu mängus.
2005/06. hooajal viis Carter koos Jason Kiddiga meeskonna 49 võiduni. Sellel hooajal olid Carteri näitajad 24,2 punkti, 5,8 lauapalli ja 4,3 tulemuslikku söötu mängus. Väljalangemismängudes kogus Carter keskmiselt 29,6 punkti, 7 lauapalli ja 5,3 korvisöötu mängus, kuid Nets sai teises ringis taas Miami Heati käest lüüa.
1. veebruaril 2007 nimetati Carter ja Kidd NBA tähtede mängu võistkonda. Carter oli aga varumees, sest algrivistuses alustas Gilbert Arenas. Nii Carterile kui ka Kiddile oli see kaheksas kord NBA tähtede mängus osaleda.
7. aprillil 2007 mängus Washington Wizardsi vastu tegid Carter ja Kidd mõlemad kolmikduubli. Viimati kogusid meeskonnakaaslastena ühes mängus kolmikduubli Michael Jordan ja Scottie Pippen 1989. aastal. Carter lõpetas mängu 46 punkti, 16 lauapalli ja 10 tulemusliku sööduga ning Kidd sai kirja 10 punkti, 16 lauapalli ja 18 resultatiivset söötu.
1. juulil 2007 pikendas Carter Netsiga neljaks aastaks lepingut.
Orlando Magic.
2009. aastal vahetati Carter Orlando Magicusse, kus ta tõi hooajal 2009/10 keskmiselt 16,6 punkti, 3,9 lauapalli ja 3,1 resultatiivset söötu mängus.
Phoenix Suns.
2010. aasta detsembris kaubeldi Carter Phoenix Sunsi. Sunsi meeskonnas 51 kohtumist kaasa teinud Carter viskas keskmiselt 13,5 punkti mängus.
Dallas Mavericks.
2011. aasta detsembris sõlmis Carter kolmeaastase lepingu NBA toonase valitseva meistri Dallas Mavericksiga. Dallases selgelt vahetusmehe rolli taandunud Carter tõi kolme hooajaga keskmiselt 12 punkti, 3,7 lauapalli ja 2,4 tulemuslikku söötu mängus.
Memphis Grizzlies.
2014. aasta suvel liitus mitmeaastase lepingu sõlminud Carter Memphis Grizzliesega, kus tõi kolme hooajaga keskmiselt ligi 20 minutiga 6,9 punkti, 2,5 lauapalli ja 1,3 resultatiivset söötu mängus.
Sacramento Kings.
2017. aasta suvel siirdus Carter Sacramento Kingsi ridadesse, kus tõi hooajal 2017/18 keskmiselt 5,4 punkti ja 2,6 lauapalli mängus.
Atlanta Hawks.
Carteri rekordiliselt pika NBA karjääri viimaseks peatuseks jäi Atlanta. Kaks hooaega Atlanta Hawksi esindanud Carter, kel vanust juba üle 40 eluaasta, kogus keskmiselt 6,3 punkti ja 2,3 lauapalli mängus.
Carter lõpetas 22 aastat väldanud NBA karjääri 25. juunil 2020.
USA korvpallikoondis.
Carter tuli USA korvpallikoondisega 2000. aastal Sydneys olümpiavõitjaks. Carteri pealtpanek mängus Prantsusmaa vastu oli mälestusväärne: ta tegi vaheltlõike, jooksis korvi alla, hüppas kõrgele õhku üle vastase kaitsemängija ja pani palli pealt. Meeskonnakaaslase Jason Kiddi sõnul oli see üks paremaid sooritusi, mis ta on eales näinud.